PERUSTELUT

1.EHDOTUKSEN TAUSTA

•Ehdotuksen perustelut ja tavoitteet

Viisumisäännöstön 25 a artiklan 2 kohdan mukaisesti komissio arvioi säännöllisesti kolmansien maiden yhteistyötä takaisinottoasioissa ja raportoi siitä neuvostolle vähintään kerran vuodessa.

Tämän arvioinnin perusteella ja ottaen huomioon komission toteuttamat toimet takaisinottoa koskevan yhteistyön parantamiseksi kyseessä olevan kolmannen maan kanssa sekä unionin yleiset suhteet kyseessä olevaan kolmanteen maahan komissio voi päätellä, että kolmas maa ei ole tehnyt riittävää yhteistyötä ja että sen vuoksi toimet ovat tarpeen. Jos näin on, komissio antaa viisumisäännöstön 25 a artiklan 5 kohdan a alakohdan mukaisesti ehdotuksen neuvoston täytäntöönpanopäätöksestä, jolla keskeytetään viisumisäännöstön tiettyjen säännösten soveltaminen kyseisen kolmannen maan kansalaisiin. Komissio jatkaa koko ajan pyrkimyksiään parantaa yhteistyötä kyseisen kolmannen maan kanssa.

• Senegalin tapaus

Yhteistyö Senegalin kanssa EU:n alueella laittomasti oleskelevien Senegalin kansalaisten takaisinottamiseksi on edelleen riittämätöntä, mikä käy ilmi palauttamisasteesta (täytäntöönpantujen palauttamispäätösten määrä verrattuna tehtyjen palauttamispäätösten määrään), joka on yksi alhaisimmista maailman eri maihin verrattuna. Se laski 3,2 prosenttiin vuonna 2020, kun se vuonna 2019 oli ollut 7,3 prosenttia, ja maastapoistumismääräyksen saaneiden määrä on edelleen suuri (8 485 henkilöä vuonna 2020). Vaikka palauttamisaste vuonna 2021 oli 8 prosenttia, jäsenvaltiot ovat raportoineet komissiolle, että yhteistyö henkilöiden tunnistamiseksi ja matkustusasiakirjojen myöntämiseksi on heikentynyt huomattavasti. Matkustusasiakirjojen myöntämisaste (kolmansien maiden myöntämien matkustusasiakirjojen määrä verrattuna jäsenvaltioiden esittämiin takaisinottopyyntöihin) on laskenut jatkuvasti.

Sikäli kuin jäsenvaltioiden ja Senegalin välillä on yhteistyötä, se on epätasaista. Suurimmalla osalla jäsenvaltioista on jatkuvia haasteita luoda vuoropuheluyhteys Senegalin kanssa takaisinottoasioissa.

Jäsenvaltiot raportoivat jäsenvaltioiden toimittamiin luotettaviin tietoihin perustuvien komission jatkuvien arviointien ja asiaa käsittelevissä neuvoston työryhmissä ja asiantuntijaryhmissä sekä unionin toimielimissä, elimissä, laitoksissa ja virastoissa käytyjen keskustelujen yhteydessä useista esteistä, jotka haittaavat takaisinotto- ja palauttamisprosessin jokaista vaihetta Senegalin kansalaisten tunnistamisesta matkustusasiakirjojen myöntämiseen ja palauttamisoperaatioiden järjestämiseen. Senegalin viranomaiset eivät vastaa tai vastaavat hyvin hitaasti jäsenvaltioiden esittämiin tunnistamispyyntöihin ja esittävät tapauskohtaisia lisäpyyntöjä, mikä hankaloittaa tunnistamisprosessia ja johtaa vain harvoin matkustusasiakirjojen myöntämiseen. Ongelmia on myös matkustusasiakirjojen myöntämisessä henkilöille, joiden Senegalin kansalaisuus on vahvistettu. Vuonna 2022 ei suoritettu yhtään palautusta tilauslennolla, ja verrattuna muihin kolmansiin maihin, joita koskevien tapausten määrä oli samaa tasoa, palautuksia tehtiin hyvin vähän vuoden 2022 tammikuusta syyskuun puoliväliin.

EU on pyrkinyt vuodesta 2015 lähtien virallistamaan yhteistyötä EU:n tasolla, mutta useista korkean tason poliittisista ja teknisistä kontakteista huolimatta se ei ole siinä onnistunut. EU ilmoitti Senegalille selkeästi sekä poliittisella että teknisellä tasolla (muun muassa komission jäsenten komission puheenjohtajan johdolla Senegaliin helmikuussa 2022 tekemällä vierailulla ja komission yksiköiden teknisellä virkamatkalla kesäkuussa 2022) tarpeesta parantaa EU:ssa laittomasti oleskelevien Senegalin kansalaisten takaisinottoa koskevaa yhteistyötä. Tämä ei ole kuitenkaan tähän mennessä johtanut toivottuun edistykseen.

Koska takaisinottoa koskeva yhteistyö ei ole parantunut huolimatta toimista, joita komissio on tähän mennessä toteuttanut poliittisella tasolla (komission jäsenten vierailu Senegaliin komission puheenjohtajan johdolla helmikuussa 2022) ja teknisellä tasolla (komission yksiköiden tekninen virkamatka kesäkuussa 2022) ja ottaen huomioon EU:n yleiset suhteet Senegaliin, kaiken edellä esitetyn perusteella katsotaan, että Senegalin yhteistyö EU:n kanssa takaisinottoasioissa ei ole riittävää ja että toimia tarvitaan.

• Unionin yleiset suhteet Senegaliin

Senegal on tärkeä kumppani Länsi-Afrikassa, koska se edustaa vakaata demokratiaa epävakaalla alueella ja sillä on keskeinen rooli niin turvallisuus- kuin muuttoliikeasioissa. Maa on ollut avoin yhteistyön kehittämiselle EU:n tuella muuttajien salakuljetuksen torjumiseksi ja Senegalista Kanariansaarille pyrkivien huomattavan määrän hillitsemiseksi (Kanariansaarille laittomasti saapuvien joukossa Senegalin kansalaiset olivat syyskuussa 2022 toiseksi suurin kansalaisuusryhmä). Senegal toimii tällä hetkellä Afrikan unionin puheenjohtajana.

Senegalin monivuotisen maaohjelman määrärahat vuosiksi 2021–2023 ovat 222 miljoonaa euroa.

Kestävää kalastusta koskeva kumppanuussopimus EU:n kanssa allekirjoitettiin vuonna 2019.

Länsi-Afrikan valtioiden talousyhteisön (ECOWAS) jäsenenä Senegal on EU:n kanssa tehdyn talouskumppanuussopimuksen osapuoli. Se on osapuoli Cotonoun sopimuksessa, jossa jokainen valtio sitoutuu hyväksymään kaikkien sellaisten kansalaistensa palauttamisen ja takaisinoton, joilla ei ole oikeutta oleskella EU:n jäsenvaltion alueella. Sama velvoite sisältyy uuteen sopimukseen, jonka EU on neuvotellut Cotonoun sopimusmaiden kanssa korvaamaan pian Cotonoun sopimuksen.